Denel ontvang aanmaning oor geldkrisisAnton van der Bijl. Foto: Reint Dykema Solidariteit het Vrydag ŉ aanmaning ingevolge artikel 165 van die Maatskappywet op Denel beteken om regstappe te doen teen individue wat verantwoordelik was vir die maatskappy se finansiële verknorsing, of wat daartoe bygedra het. Dit volg nadat Denel vroeër vandeesweek in ŉ boodskap aan werknemers gesê het dat hulle net 85% van hul salaris vir Junie sal ontvang weens die instansie se voortgesette likiditeitsuitdagings. Pravin Gordhan, minister van openbare werke, het ŉ dag later gesê werknemers se salarisse sal wel ten volle betaal word nadat ŉ lener intussen tot Denel se redding gekom het. Solidariteit het Vrydag daarop gewys dat verskeie onreëlmatighede aan Denel uitgewys is in die vakbond se Denel-dossier wat in April verlede jaar aan Denel verskaf is. Dit het tot verskeie afdankings by die instelling gelei. Volgens Anton van der Bijl, hoof van Solidariteit se Regsdienste, kan Solidariteit kragtens dié artikel Denel aanmaan om onreëlmatighede te ondersoek en om binne 60 dae nadat die aanmaning op hulle beteken is, regstappe in te stel. “Hierdie saak is enig in sy soort in dié sin dat staatsamptenare verbonde aan staatsondernemings van nou af aan moontlik direk aanspreeklik gehou sal kan word vir wandade wat by dié maatskappye gepleeg word,” verduidelik Van der Bijl. “Indien die beweerde onreëlmatighede nie ondersoek word nie, en/of indien daar nie regstappe ingestel word weens die bewese onreëlmatighede nie, kan ons voortgaan om in Denel se plek die verantwoordelike persone te dagvaar. Dit is tyd dat persone verantwoordelik gehou word vir hul wandade en aan die pen ry.” Volgens Johan Botha, adjunkhoofsekretaris van Solidariteit, het die onlangse salariskwessies by Denel en die daaropvolgende verwysing deur Danie du Toit, asook deur Gordhan, na die invloed van staatskaping op Denel, dit nou duidelik gemaak dat daar wel grondige rede is om hierdie aksie in te stel.